CELEX: 62008TN0041
Language: sk
Date: 2007-02-01 00:00:00
Title: Vec T-41/08: Žaloba podaná 1. februára 2008 – Vakakis/Komisia

12.4.2008   
            
            
               SK
            
            
               Úradný vestník Európskej únie
            
            
               C 92/34
            
         Žaloba podaná 1. februára 2008 – Vakakis/Komisia
   (Vec T-41/08)
   (2008/C 92/70)
   Jazyk konania: angličtina
   Účastníci konania
   
      Žalobkyňa: Vakakis International – Symvouli gia Agrotiki Anaptixi AE (Atény, Grécko) (v zastúpení: B. O'Connor, advokát)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               vyhlásiť túto žalobu za prípustnú,
            
         
               —
            
            
               zrušiť neodôvodnené rozhodnutie Európskej komisie zo 6. decembra 2007 [č. A3 TF TCC(2007) 106233] nepozvať konzorcium vedené Vakakis International SA na pohovor v rámci postupu verejného obstarávania služieb „Technická asistencia na podporu postupu rozvoja vidieka“ č. EuropeAid/125241/C/SER/CY,
            
         
               —
            
            
               zrušiť rozhodnutie Európskej komisie z 21. decembra 2007 [č. A3 TF TCC(2007) 106667] o zamietnutí ponuky, ktorú predložila Vakakis International SA, z dôvodu, že nespĺňa technické požiadavky,
            
         
               —
            
            
               podľa článku 65 písm. b) Rokovacieho poriadku Súdu prvého stupňa požiadať Komisiu, aby predložila určité dokumenty vo vzťahu k činnostiam hodnotiacej komisie zriadenej na posudzovanie predložených ponúk týkajúcich sa výberového konania EuropeAid/125241/C/SER/CY, ako aj zostavenie stručného zoznamu uchádzačov,
            
         
               —
            
            
               prijať akékoľvek ďalšie rozhodnutie, ktoré Súd prvého stupňa považuje za potrebné,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Žalobkyňa tvrdí, že list Komisie zo 6. decembra 2007, ktorým bolo žalobkyni oznámené, že nebude pozvaná na pohovor, predstavuje nedostatočne odôvodnené rozhodnutie, ktoré je v rozpore s článkom 253 ES. Okrem toho žalobkyňa uvádza, že toto štádium je podstatným prvkom výberového konania, na ktorom by mali mať možnosť sa zúčastniť všetci uchádzači, aj tí, ktorí nespĺňajú požadovaný technický štandard, na účely zabezpečenia prostredia hospodárskej súťaže. Navyše žalobkyňa zastáva názor, že rozhodnutie má právne nedostatky, keďže je založené na nedodržaní administratívnych kritérií namiesto nezlučiteľnosti s požadovaným technickým štandardom. Podľa žalobkyne to vedie k zneužitiu právomoci priznanej Komisii v rámci postupu hodnotenia výberového konania.
   Okrem toho, pokiaľ ide o vyššie uvedené rozhodnutie, ako aj rozhodnutie z 21. decembra 2007, žalobkyňa tvrdí, že tieto sú nezlučiteľné s ustanoveniami Praktickej príručky pre postupy uzatvárania zmlúv pre vonkajšie opatrenia ES. Napokon žalobkyňa uvádza, že rozhodnutie Komisie z 21. decembra 2007 malo za cieľ odôvodniť nesprávne skoršie rozhodnutie vylučujúce žalobkyňu z výberového konania, a preto má právne nedostatky.